Na temelju članka 61. c Zakona o lokalnoj i područnoj (regionalnoj) samoupravi ("Narodne novine" broj 33/01, 60/01, 129/05, 109/07, 125/08, 36/09, 150/11 i 144/12) i članka 58. Statuta Grada Križevaca ("Službeni vjesnik Grada Križevaca" broj 4/09 i 1/13), Vijeće gradske četvrti \_\_\_\_\_\_\_\_\_\_\_\_ na sjednici održanoj \_\_\_\_\_\_\_\_ 2014. godine donosi

**P O S L O V N I K**

**o radu Vijeća gradske četvrti \_\_\_\_\_\_\_\_\_\_\_\_\_\_\_**

 **I. OPĆE ODREDBE**

Članak 1.

 Ovim Poslovnikom uređuje se način rada Vijeća gradske četvrti (u daljnjem tekstu: vijeće), i to:

 - konstituiranje vijeća

 - izbor predsjednika i zamjenika predsjednika vijeća

 - prava i dužnosti predsjednika, zamjenika predsjednika i članova vijeća

 - prestanak mandata u vijeću i razrješenje predsjednika i zamjenika predsjednika vijeća

 - poslovni red sjednice vijeća

 - osnivanje radnih tijela vijeća

 - javnost rada vijeća

 - obavljanje stručnih i drugih poslova za vijeće.

  **II. KONSTITUIRANJE VIJEĆA**

Članak 2.

 Prva konstituirajuća sjednica vijeća sazvat će se u roku od 30 dana od dana objave konačnih rezultata izbora.

 Konstituirajuću sjednicu vijeća saziva gradonačelnik ili osoba koju on ovlasti.

 Vijeće je konstituirano izborom predsjednika vijeća na prvoj sjednici na kojoj je nazočna većina svih članova vijeća.

Članak 3.

 Ako se vijeće ne konstituira u roku 90 dana od dana objave konačnih rezultata izbora, raspisat će se novi izbori.

Članak 4.

 Na prvoj, konstituirajućoj sjednici gradonačelnik ili osoba koju on ovlasti  izvještava vijeće o provedenim izborima i imenima izabranih članova vijeća, o podnesenim ostavkama izabranih na dužnost člana vijeća, te o zamjenicima članova koji umjesto njih počinju obnašati dužnost u vijeću.

Članak 5.

 Konstituirajućoj sjednici vijeća do izbora predsjednika predsjeda prvi izabrani član s kandidacijske liste koja je dobila najveći broj glasova, a ako je više lista dobilo isti najveći broj glasova, sjednici predsjedava prvi izabrani kandidat s liste koja je imala manji redni broj na glasačkom listiću.

 Na konstituirajućoj sjednici Vijeća vodi se zapisnik koji potpisuju predsjednik vijeća i zapisničar.

 **III. IZBOR PREDSJEDNIKA I ZAMJENIK PREDSJEDNIKA VIJEĆA**

Članak 6.

 Predsjednik vijeća bira se na konstituirajućoj sjednici iz reda članova vijeća.

 O prijedlogu se glasuje javno.

 Predsjednik vijeća bira se na vrijeme od četiri godine.

 Za predsjednika vijeća izabran je kandidat za kojeg je glasovala većina svih članova.

 Ako niti jedan kandidat ne dobije većinu glasova svih članova vijeća predsjedatelj određuje stanku, nakon koje se izbori ponavljaju.

 Ako niti u drugom krugu glasovanja ne bude izabran predsjednik vijeća, predsjedatelj prekida sjednicu, a gradonačelnik će sazvati novu sjednicu najkasnije u roku od 30 dana.

 Zamjenik predsjednika vijeća bira se po istom postupku kao i predsjednik.

 **IV. PRAVA I DUŽNOSTI PREDSJEDNIKA, ZAMJENIK PREDSJEDNIKA I ČLANOVA VIJEĆA**

Članak 7.

 Predsjednik vijeća:

 - predstavlja i zastupa mjesni odbor i vijeće gradske četvrti,

 - saziva, predlaže dnevni red, predsjeda i održava red na sjednicama vijeća,

 - provodi i osigurava provođenje odluka vijeća, te izvješćuje o provođenju odluka vijeća,

 - potpisuje odluke i druge akte koje donosi vijeće,

 - obavlja i druge poslove koje mu povjeri vijeće.

 Predsjednik je odgovoran za svoj rad vijeću, odnosno gradonačelniku za obavljanje poslova iz samoupravnog djelokruga Grada povjerenih mjesnom odboru.

Članak 8.

 Zamjenik predsjednika vijeća zamjenjuje predsjednika u slučaju njegove odsutnosti ili spriječenosti i obavlja i druge poslove koje mu povjeri predsjednik i vijeće.

Članak 9.

 Član vijeća ima prava i dužnosti:

 -  prisustvovati sjednicama vijeća,

 -  predlagati vijeću razmatranje pojedenih pitanja iz njegovog djelokruga te podnositi prijedloge za donošenje odluka i drugih akata,

 - raspravljati i izjašnjavati se o svim pitanjima koja su na dnevnom redu vijeća,

 - obavljati i druge poslove koje mu u okviru svog djelokruga povjeri vijeće.

Članak 10.

 Predsjednik, zamjenik predsjednika i član vijeća ne smije se u obavljanju privatnih, gospodarskih i drugih djelatnosti, bilo za sebe bilo za svojeg poslodavca, koristiti položajem člana vijeća i naglašavati tu dužnost.

 **V. PRESTANAK MANDATA U VIJEĆU I RAZRJEŠENJE PREDSJEDNIKA I ZAMJENIK PREDSJEDNIKA VIJEĆA**

Članak 11.

 Predsjednik i zamjenik predsjednika vijeća mogu biti razriješeni dužnosti i prije isteka mandata.

 Prijedlog za razrješenje predsjednika i zamjenika predsjednika vijeća mogu dati najmanje 1/3 članova vijeća i gradonačelnik.

 Prijedlog za razrješenje mora biti obrazložen.

 O prijedlogu za razrješenje odlučuje se većinom glasova svih članova vijeća.

 O prijedlogu se glasuje javno.

 Prijedlog za razrješenje može se podnijeti:

       - ako predsjednik ne sazove sjednicu vijeća na pismeni zahtjev gradonačelnika, najmanje tri člana vijeća, u roku od 15 dana od dana dostave pisanog zahtjeva.

 - ako predlagatelj smatra da je predsjednik ili zamjenik predsjednika zlouporabio položaj ili prekoračio ovlasti.

Članak 12.

 Predsjednik i zamjenik predsjednika vijeća mogu podnijeti ostavku Vijeću.

 Predsjedniku i zamjeniku predsjednika vijeća dužnost prestaje danom kada vijeće utvrdi činjenicu podnošenja ostavke na dužnost.

 U slučaju iz stavka 2. ovog članka vijeće je dužno izabrati novog predsjednika vijeća u roku od narednih 30 dana.

Članak 13.

 Članu vijeća prestaje mandat prije isteka redovitog četverogodišnjeg mandata u slučajevima određenim zakonom kojim se uređuju lokalni izbori ( u daljnjem tekstu: zakon).

 Mirovanje mandata člana Vijeća, prestanak mirovanja mandata člana vijeća nastupa u slučajevima propisanim zakonom.

 Zamjenik člana vijeća određuje se sukladno odredbama zakona.

 **VII. POSLOVNI RED NA SJEDNICI VIJEĆA**

Članak 14.

 Vijeće radi na sjednicama.

 Sjednicu vijeća saziva predsjednik vijeća prema ukazanoj potrebi, a u njegovoj odsutnosti ili spriječenosti zamjenik predsjednika ili član vijeća kojeg on odredi.

 Predsjednik vijeća dužan je sazvati sjednicu kad to pismeno zatraži, navodeći razloge za sazivanje, najmanje 1/3 članova vijeća te gradonačelnik, u roku od 15 dana od dana dostave pisanog zahtjeva.

Članak 15.

 Dnevni red sjednice vijeća predlaže predsjednik vijeća.

 Poziv za sjednicu dostavlja se članovima vijeća u pravilu pet dana prije sjednice, ako postoje opravdani razlozi, taj rok može biti kraći. Uz poziv se dostavlja prijedlog dnevnog reda, materijali koje se odnose na prijedlog dnevnog reda i zapisnik o radu s prethodne sjednice.

 Iznimno, u slučaju hitnosti, sjednica može biti sazvana i telefonski, najkasnije 24 sata prije održavanja sjednice.

Članak 16.

 Kad se o pojedinom pitanju raspravlja bez nazočnosti javnosti, materijal za takvu sjednicu ne mora se dostavljati u pismenom obliku.

 O održavanju sjednice vijeća bez nazočnosti javnosti odlučuje predsjednik vijeća.

Članak 17.

 Dnevni red sjednice utvrđuje se na početku sjednice.

 Predsjednik vijeća stavlja prijedlog dnevnog reda na raspravu.

 Svaki član vijeća ima pravo predlagati izmjene i dopune predloženog dnevnog reda.

 Predsjednik vijeća unosi u prijedlog dnevnog reda sve predmete iz djelokruga vijeća.

 Ako predsjednik vijeća nije u prijedlog dnevnog reda unio predmet koji mu je predložio ovlašteni predlagač, a predlagač ostane pri svom prijedlogu, o prijedlogu se odlučuje na sjednici bez rasprave.

 O prijedlogu dnevnog reda glasuje se "za", "protiv" i "suzdržan" većinom glasova nazočnih članova vijeća.

Članak 18.

 U radu i odlučivanju na sjednici vijeća imaju pravo sudjelovati svi članovi.

 Sjednici vijeća mogu prisustvovati, gradonačelnik, zamjenici gradonačelnika, pročelnici i drugi službenici Grada.

Članak 19.

 Red na sjednici osigurava predsjednik.

 Za povrede reda na sjednici predsjednik može izreći mjere: opomenu ili oduzimanje riječi.

 Ukoliko predsjednik ne može održati red na sjednici redovnim mjerama, odredit će kratak prekid sjednice ili prekinuti sjednicu za određeni dan i sat.

Članak 20.

 Za pravovaljano odlučivanje na sjednici vijeća potrebita je nazočnost većine članova.

 Kad predsjednik utvrdi da postoji potrebit broj nazočnih otvara sjednicu.

 Ako predsjednik na početku sjednice utvrdi da nije nazočan potrebit broj članova, odgađa sjednicu za određeni dan i sat.

 Predsjednik će sjednicu prekinuti ili odgoditi, za određeni dan i sat, ukoliko tijekom sjednice utvrdi da više nema potrebitog broja nazočnih članova.

 O odgodi sjednice pismeno se izvješćuju članovi koji nisu nazočni.

Članak 21.

 Zbog opširnosti dnevnog reda ili drugih uzoraka vijeće može prekinuti sjednicu i zakazati nastavak rada za određeni dan i sat o čemu se pismeno izvješćuju samo vijećnici koji nisu nazočni.

 O prekidu sjednice odlučuje se bez rasprave.

Članak 22.

 Prilikom utvrđivanja dnevnog reda usvaja se zapisnik o radu na prethodnoj sjednici.

 Član vijeća ima pravo podnijeti primjedbe na zapisnik sa prethodne sjednice o osnovanosti koje se odlučuje bez rasprave.

 Zapisnik na koji nije bilo primjedbi, odnosno zapisnik koji je izmijenjen u skladu s prihvaćenim primjedbama smatra se usvojenim.

 Na sjednici vijeća zapisnik vodi jedan od članova vijeća kojega ono odredi.

Članak 23.

 Poslije utvrđivanja dnevnog reda prelazi se na raspravljanje o pojedinim pitanjima redoslijedom utvrđenim u dnevnom redu.

 Tijekom sjednice vijeća može se izmijeniti redoslijed razmatranja pojedinih pitanja.

 Na početku rasprave o svakom pitanju može se dati dopunsko usmeno obrazloženje.

Članak 24.

 O pojedinom predmetu raspravlja se dok ima prijavljenih govornika.

 Tijekom rasprave sudionici mogu iznositi mišljenje, tražiti objašnjenja te postaviti pitanja u svezi predloženim rješenjima.

 Predsjednik zaključuje raspravu kad utvrdi da nema više prijavljenih govornika.

 Predlagač svoj prijedlog može povući prije donošenja zaključka kojom prilikom o povučenom prijedlogu prestaje rasprava.

Članak 25.

 Vijeće o svakom prijedlogu odlučuje nakon rasprave, osim u slučajevima u kojima je određeno odlučivanje bez rasprave.

 O prijedlogu odluke ili drugog akta glasuje se na način da se članovi izjašnjavaju "za" prijedlog, "protiv" prijedloga ili su suzdržani.

 Ako vijeće odluči provesti tajno glasovanje isto će provesti predsjednik uz pomoć dva člana koje izabere Vijeće.

 Predsjednik utvrđuje i objavljuje rezultat glasovanja

**VIII. OSNIVANJE I NAČIN RADA RADNIH TIJELA VIJEĆA**

Članak 26.

 Vijeće može osnovati stalna i povremena radna tijela.

 Radna tijela osnivaju se odlukom kojom se uređuje njihov naziv, sastav, broj članova, djelokrug i način rada.

 U radnim tijelima razmatraju se pojedina pitanja iz njihovog djelokruga o kojima se raspravlja ili odlučuje u vijeću.

 Predsjednik radnog tijela predsjedava njegovim sjednicama.

 Radno tijelo može zauzimati stajališta iz svog djelokruga samo ako je na sjednici nazočna većina članova radnog tijela.

**IX. FINANCIRANJE I OSIGURAVANJE UVJETA ZA RAD MJESNIH IDBORA**

Članak 27.

Financijska sredstva za rad i obavljanje aktivnosti Gradske četvrti osiguravaju se u proračunu Grada.

**X. NADZOR I ZAŠTITA MJESNE SAMOUPRAVE**

Članak 28.

 Nadzor nad zakonitošću rada vijeća gradske četvrti obavlja gradonačelnik.

 Gradonačelnik će raspustiti vijeće ako ono učestalo krši odredbe Statuta Grada ili ne izvršava povjerene mu poslove.

**XI. JAVNOST RADA VIJEĆA**

Članak 29.

 Rad vijeća je javan.

 Predsjednik vijeća dužan je upoznati javnost o radu vijeća, stavovima i odlukama koje je usvojilo i radu svih radnih tijela, putem oglasne ploče gradske četvrti ili putem sredstava javnog priopćavanja.

Članak 30.

 Građani imaju pravo prisustvovati sjednici vijeća.

 Građani su dužni najaviti svoju nazočnost sjednici vijeća najkasnije tri dana prije održavanja sjednice.

 Predsjednik vijeća može ograničiti broj građana koji prisustvuju sjednici zbog prostornih uvjeta i održavanja reda na sjednici.

 **XII. OBAVLJANJE STRUČNIH I DRUGIH POSLOVA ZA VIJEĆE**

Članak 31.

 Stručne i druge poslove za potrebe rada vijeća obavljaju upravni odjeli Grada sukladno općim aktom kojim se uređuje ustrojstvo i način rada upravnih odjela.

 **XIII. ZAVRŠNE ODREDBE**

Članak 32.

 Izmjene i dopune Poslovnika Vijeća gradske četvrti mogu se donositi na prijedlog Vijeća gradske četvrti ili gradonačelnika.

Članak 33.

 Stupanjem na snagu ovog Poslovnika, prestaje važiti Poslovnik o radu vijeća gradske četvrti \_\_\_\_\_\_\_\_\_\_\_ od \_\_\_\_\_\_ godine.

Članak 34.

 Ovaj Poslovnik stupa na snagu danom donošenja i objaviti će se na oglasnoj ploči gradske četvrti.

VIJEĆE GRADSKE ČETVRTI \_\_\_\_\_\_\_\_\_\_

KLASA: 026-01/14-01/14

URBROJ: 2137/02-04/02-14-

 PREDSJEDNIK VIJEĆA